KIRJALLINEN KYSYMYS E-0687/01

esittäjä(t): Daniel Varela Suanzes-Carpegna (PPE-DE) komissiolle

(8. maaliskuuta 2001)

Aihe: Euroopan unionin kalastusteollisuus ja sen osallistuminen maailman köyhyyden vähentämiseen

Komission tiedonannossa neuvostolle ja Euroopan parlamentille: Kalatalous ja köyhyyden vähentäminen(1) Euroopan komissio tunnustaa Euroopan unionin kalastusteollisuuden valtavan merkityksen kehitysmaiden yhteiskunnille. Euroopan komissio toteaa, että Kala ja kalatalous ovat tärkeitä kehitysmaille. Kalaa kasvatetaan, pyydetään, myydään, jalostetaan ja kulutetaan, ja prosessin jokainen vaihe tarjoaa kehitysmaille taloudellista ja sosiaalista lisäarvoa. Kehitysyhteistyön yhdistämisellä kalatalouteen voi olla suuri merkitys köyhyyden torjumisessa. Kehityksen kannalta on siis tärkeää, minkälaista teollisuusmaiden ja kehitysmaiden vuorovaikutus tällä alalla on. Kalatalouden tärkeydestä kehitysmaiden yhteiskunnille on paljon näyttöä. Maailmassa on yli 150 miljoonaa kalataloudesta riippuvaista köyhää ihmistä. Kalastus ja vesiviljely työllistävät toiminnan eri vaiheissa: pyynnissä, saaliin purkamisessa, jalostuksessa, jakelussa sekä alusten rakentamisessa ja huollossa. Monissa maissa kala on olennainen osa peruselintarviketurvaa. Kehitysmaissa kalasta saadaan keskimäärin 19 prosenttia ravinnon eläinproteiinista. Monissa köyhissä maissa, joissa tämä osuus on yli neljännes, kalan merkitys elintarviketurvalle ja terveydelle on keskeinen.

Voiko komissio ilmoittaa EU rahoituksen määrän yhteisön kehitysyhteistyöpolitiikalle vuosina 1994-1999 ja suunnitellun määrän ajanjaksolle 2000-2006 sekä eritellä, mitä rahastoja ja sopimuksia rahoitus koskee?

Voiko komissio antaa täsmällisiä tietoja EU:n talousarvion kalataloutta koskevista budjettikohdista annetusta merkittävästä tuesta EU:n kehitysyhteistyöpolitiikalle ja siten vähiten kehittyneiden maiden köyhyyden vähentämiselle vuosina 1994-1999 ja rahoituksen myöntämistä koskevista suunnitelmista vuosille 2000-2006?

(1) KOM(2000) 724, lopullinen, 8.11.2000.

Poul Nielsonin komission puolesta antama vastaus

(14. toukokuuta 2001)

Koska valtameriin, meriin ja kalatalouteen liittyvät kysymykset ovat yleensä hyvin monimutkaisia ja niitä ratkotaan erityishankkeisiin ja -ohjelmiin kuuluvien laajempien hankkeiden olennaisena osana, on hyvin vaikea esittää tarkkaa lukua kalatalouden kehittämistoimiin myönnetystä talousarviosta. Näitä tietoja täydentää kaksi asiakirjaa, joista saa yksityiskohtaisia tietoja yleensä kehitysyhteistyöhön ja erityisesti kala

talousalalle myönnetystä budjetista: European Community External Cooperation Programmes(1) -asiakirjasta käy ilmi yhteisön ulkoisten kehitysyhteistyöohjelmien luonne ja luvut yhteisön kehitysyhteistyön jakautumisesta alueittain ja aloittain ajanjaksona 1986-1998. InfoFinance 1999(2) -asiakirjasta saa tietoa talousarviosta ja Euroopan kehitysrahastosta myönnetyn yhteisön avun alakohtaisesta jakaumasta ajanjaksona 1998-1999.

Synteesiin perustuva analyysi osoittaa, että kalastalousalan kaikista kehitysyhteistyövälineistä saama osuus oli 268 miljoonaa euroa ajanjaksona 1986-1998, eli keskimäärin 22 miljoonaa euroa vuodessa (0,3 prosenttia ulkoisen kehitysyhteistyön kokonaismäärärahasta). Komissio ei voi antaa tietoja koko ajanjaksolle 2000-2006 suunnitellusta rahoitusosuudesta, koska yhteisön avun jakauma riippuu sekä yhteisön politiikkojen tavoitteista ja kumppaneina toimivien kehitysmaiden esittämistä pyynnöistä.

Kehitysyhteistyövälineiden lisäksi komissio on tarkoittanut, että osalla kehitysmaiden kanssa tehdyistä kalastussopimuksista tuetaan niiden kalatalousalan kehitystä. AKT-maiden osalta rahoitusosuus kohdennettuihin toimiin voi olla 30-60 prosenttia kunkin kalastussopimuksen kokonaismäärästä.

(1) ISBN 92-828-8666-2.

(2) ISSN 1012-2184.